b'\n_START_ARTICLE_\nLenkijos lietuviai\n_START_PARAGRAPH_\nLenkijos lietuviai\xc2\xa0\xe2\x80\x93 lietuviai, laikinai ar nuolat gyvenantys Lenkijoje.\n_START_SECTION_\nIstorija\n_START_PARAGRAPH_\nLietuvi\xc5\xb3 bei kit\xc5\xb3 balt\xc5\xb3 gen\xc4\x8di\xc5\xb3 ir lenk\xc5\xb3 ry\xc5\xa1iai mezg\xc4\x97si dar ikivalstybiniu laikotarpiu. XIV a. Krokuvoje, Lenkijos karaliaus Jogailos dvare, apsigyveno Lietuvos didik\xc5\xb3, i\xc5\xa1 Vilniaus atsive\xc5\xbet\xc5\xb3 dvari\xc5\xa1ki\xc5\xb3, dailinink\xc5\xb3, med\xc5\xbeiotoj\xc5\xb3. XV a.\xe2\x80\x93XVIII a. Krokuvos universitete mok\xc4\x97si student\xc5\xb3 i\xc5\xa1 Lietuvos Did\xc5\xbeiosios Kunigaik\xc5\xa1tijos. Didesn\xc4\x97 emigracija i\xc5\xa1 Lietuvos \xc4\xaf Lenkij\xc4\x85 prasid\xc4\x97jo po Abiej\xc5\xb3 Taut\xc5\xb3 Respublikos padalijim\xc5\xb3. Lietuviai vyko mokytis, dirbti \xc4\xaf Var\xc5\xa1uv\xc4\x85, Krokuv\xc4\x85, Lodz\xc4\x99, kitus Lenkijos miestus. Iki Antrojo pasaulinio karo dab. Lenkijos teritorijoje gyveno Lietuvos pietvakari\xc5\xb3 (Sein\xc5\xb3 apylinki\xc5\xb3 ir kt.) lietuvi\xc5\xb3 autochtonai ir apie 3000 lietuvi\xc5\xb3 imigrant\xc5\xb3. Po Antrojo pasaulinio karo Lenkijoje apsigyveno lietuvi\xc5\xb3, atvykusi\xc5\xb3 su repatrijavusiais lenkais. Jie daugiausia \xc4\xafsik\xc5\xabr\xc4\x97 vakarin\xc4\x97se \xc5\xbeem\xc4\x97se (Vroclavas, Slupskas, Gdanskas, \xc5\xa0\xc4\x8decinas).\n_START_SECTION_\nOrganizacijos\n_START_PARAGRAPH_\nPo Antrojo pasaulinio karo Lenkijoje 1957\xc2\xa0m. buvo \xc4\xafkurta Lietuvi\xc5\xb3 visuomenin\xc4\x97 kult\xc5\xabros draugija, 1992\xc2\xa0m. pertvarkyta \xc4\xaf Lenkijos lietuvi\xc5\xb3 draugij\xc4\x85. Lenkijos lietuvi\xc5\xb3 bendruomen\xc4\x97 yra kult\xc5\xabrin\xc4\x97 politin\xc4\x97 organizacija, galinti dalyvauti rinkimuose \xc4\xaf vietos savivaldybes, \xc4\xaf Lenkijos Seim\xc4\x85 ir Senat\xc4\x85.\n_START_SECTION_\n\xc5\xa0vietimas\n_START_PARAGRAPH_\nKrasnave, Navinykuose, Pristavonyse, Punske, Vaitakiemyje, Vidugiriuose ir Suvalkuose veikia 6 pagrindin\xc4\x97s mokyklos d\xc4\x97stom\xc4\x85ja lietuvi\xc5\xb3 kalba. Lietuvos konsulate Var\xc5\xa1uvoje t. p. mokoma lietuvi\xc5\xb3 kalbos. Lietuvi\xc5\xb3 kalbos kaip dalyko mokosi apie 900 moksleivi\xc5\xb3, ma\xc5\xbedaug pus\xc4\x97 j\xc5\xb3\xc2\xa0\xe2\x80\x93 Punsko Kovo 11 d. lic\xc4\x97juje. Beveik kiekvienoje mokykloje ar lietuvi\xc5\xb3 klas\xc4\x97se veikia chorai, \xc5\xa1oki\xc5\xb3, dramos b\xc5\xabreliai.'